Set concerts que no ens perdrem aquest mes | Música | Butxaca.com
Set concerts que no ens perdrem aquest mes
El calendari de música en viu cada cop és més eclèctic i reticent a l'estacionalitat, d'acord, però podem convenir que un cop s'acaba la Mercè es pot observar un canvi de paradigma: els festivals a l'aire lliure gairebé desapareixen i els que segueixen, sovint en forma de cicle, ocupen sales de dimensions raonables. En paral·lel, els concerts desvinculats a esdeveniments macro proliferen com bolets en relació a la seva poca efervescència durant els mesos càlids. El proper novembre pinta que tindrà una agenda d'atapeïment històric, però aquest mes tampoc va curt de cites d'interès. Aquí n'apleguem mitja dotzena llarga, per ordre cronològic:
11/10. Bikini
Les seves anades i vingudes han acabat amb una extensa gira de reunió per la Península que compta amb un parell d'excuses de pes: després de tretze anys de silenci discogràfic, han publicat un àlbum de versions d'artistes tan distants com The Cure, Yes o Bob Dylan, i un EP amb sis noves cançons instrumentals.
VÀLIUS + JORRA I GOMORRA
13/10. Espai Jove La Fontana
Dins el Ronda (cicle que també compta amb les actuacions de Laetitia Sadier, Refree, Anímic i Nuu), aquest concert doble ens acosta a l'estrena de nou material d'ambdues formacions. A vàlius qualsevol lector habitual ja els tindrà ubicats, però potser no tant als mallorquins Jorra i Gomorra: no van gens justos d'encant.
15/10. Apolo
Conscients que arribaria un moment en què les forces els fallarien i no podrien mantenir el nivell, els de Michael Gira han decidit deixar-ho, i el seu concert a l'Apolo forma part de la gira de comiat. Com a telonera de luxe, tindrem les aromes cabareteres de la carismàtica artista transsexual Baby Dee.
22/10. Apolo
D'entre tota la programació del Primavera Club (tres dies de concerts amb credencials per sorprendre una audiència inquieta), el de Superorganism és el concert que ens desperta més curiositat. Es tracta d'un combo misteriós que amb només tres cançons publicades compraríem que estiguessin fixant cert pop del futur immediat.
28/10. Luz de Gas
Si abans destacàvem el concert més llaminer del Primavera Club, ara toca fer el mateix amb el festival de jazz, si més no pel que fa a la tongada del mes d'octubre. I en aquest cas no es tracta d'un artista adscrit al jazz, sinó que tira per viaranys propers al rap, si bé inclou sovint elements instrumentals propis del soul, el funk o d'altres músiques d'arrel negra.
28/10. Sant Jordi Club
Personatge cabdal de la història del rock espanyol pel seu lideratge a Extremoduro, Roberto Iniesta duu publicats dos treballs en solitari en els dos darrers anys. Tant des del punt de vista líric com musical, aquest grapat de cançons són recognoscibles, tot i que sonen més delicades i alliberades del pes més estripat i contundent de la històrica banda.
31/10. Fabra i Coats
La cloenda del Say It Loud!, festival dedicat a la cultura negra que enguany celebra el seu desè aniversari, és a càrrec de l'explosió de vitalitat i diversió no exempta de profunditat d'aquest combo de New Orleans, nascut el 2011 gràcies a una sessió de micro obert. Qui necessiti arguments per acudir a veure'ls només cal que es miri aquest vídeo.